**Тэма ўрока**: падагульненне і сістэматызацыя вывучанага па раздзеле “Дзеяслоў”

**Мэта ўрока:** паглыбіць і сістэматызаваць веды вучняў па асноўных пытаннях

раздзела.

**Тып ўрока:** урок паўтарэння і падагульнення

**Форма ўрока:** урок-экскурсія

**Задачы ўрока:**

**Адукацыйная:** падагульніць і сістэматызаваць веды па раздзеле “ Дзеяслоў”,

замацаваць уменні знаходзіць у тэксце дзеясловы, вызначаць іх марфалагічныя

прыметы, сінтаксічную ролю.

**Развіваючая:** развіваць слоўнікавы запас, самастойнасць, творчыя здольнасці

вучняў пры падагульненні ведаў пра дзеяслоў.

**Выхаваўчая:** выхоўваць пачуццё любові да роднай мовы.

**Абсталяванне:**

-мультымедыйны праектар;

- прэзентацыя Power Point;

-ліст кантролю, распрацаваны настаўнікам;

**Ход урока**

1.**Арганізацыйны момант**

Добры дзень! Вітаю ўсіх вас. Добры дзень пачынаецца з добрай раніцы. Добрая раніца пачынаецца з добрага надвор’я. А добры настрой пачынаецца з усмешкі. Усміхніцеся адзін аднаму. Вельмі прыемна бачыць вашы ўсмешкі.Жадаю заставацца ў добрым настроі на працягу ўрока і на ўвесь астатні дзень.

Эпіграфам да нашага сённяшняга ўрока з’яўляюцца словы Л. Геніюш. (Слайд 1)

**Эпіграф:**

Мова родная, мова дзядоў!

Іншай мовы мы сэрцам не чуем.

Мілагучнасцю любых нам слоў,

Быццам музыкай, душы чаруеш.

Л. Геніюш

Як вы разумееце сэнс гэтых радкоў? (Адказы вучняў.)

На якой бы мове мы з вамі не размаўлялі, роднай мовай для нас застаецца

беларуская. І мы з вамі павінны любіць яе, шанаваць і берагчы.

Сёння на ўроку будзе гучаць наша мілагучная, пяшчотная родная мова.

2. **Паведамленне тэмы ўрока. Мэтавызначэнне.** (Слайд 2)

На працягу многіх урокаў мы з вамі вывучалі часціну мовы дзеяслоў. Паўтаралі тое, што ведалі, набывалі новыя веды, прымянялі іх на практыцы. Крок за крокам паступова наблізіліся да сённяшняга ўрока, тэма якога гучыць так: “Падагульненне і сістэматызацыя вывучанага па раздзеле “Дзеяслоў”. Зыходзячы з тэмы ўрока, давайце паспрабуем вызначыць, якія мэты мы паставім перад сабой? (Адказы вучняў) (Слайд 3)

**Запішыце дату і тэму ўрока.**

Сёння у нас з вамі будзе незвычайны ўрок. Вы будзеце працаваць экскурсаводамі нашага музея беларускай мовы, у зале “Дзеяслоў”. Нам патрэбна падрыхтаваць залу для адкрыцця, і быць гатовымі расказаць наведвальнікам пра кожны экспанат дзеяслова. А вось званне экскурсавода атрымаць няпроста. Для гэтага трэба паказаць свае веды.

У залу пускаюць толькі тых, хто ведае дзеяслоў. Каб увайсці ў залу, нам патрэбна адказаць на пытанне. Што называецца дзеясловам? (Адказы вучняў.)

У час экскурсіі вы будзеце запаўняць лісток кантролю, ацэньваць свае веды баламі.

**3. Замацаванне ведаў.**

Вось наш першы экспанат**.** Неазначальная форма дзеяслова. (Слайд4) Што вы пра яго ведаеце? ( Адказы вучняў.)

А зараз выканаем заданне**.** ( Слайд 5)

**1.** Запішыце сказы. Дзеясловы неазначальнай формы падкрэсліце як член сказа.

1. Лабановіч загадаў выхаванцам прынесці кнігі, сшыткі.
2. Не кожны з прысутных вызначаўся ўменнем разважаць.
3. Жыццё пражыць—не поле перайсці.
4. Вечарам Лабановіч выходзіў прайсціся.

Праверце сябе.( Слайд 6) Ацаніце сваю працу баламі.

Пераходзім да другога экспаната.Спражэнне.(Слайд 7)

Што вы можаце нам расказаць? ( Адказы вучняў.)

Нас чакае наступнае заданне

**2.** Запішыце дзеясловы ў два слупкі: у адзін—дзеясловы 1 спражэння, у другі—дзеясловы 2 спражэння. ( Слайд 8)

Любім, дапамагаеш, шануюць, марыш, хвалю, зашыць, піша, растлумачыць, помніць, дзякаваць.

Праверце сябе ( Слайд 9)

Пастаўце балы за працу.

Што трэба ведаць каля гэтага экспаната? (Адказы вучняў.) (Слайд 10) Зваротныя

дзеясловы.

Патрэбна на слых выпісаць са сказаў зваротныя дзеясловы.

**3.** Выпішыце на слых зваротныя дзеясловы.

1. Ад роднай мовы, ад роднай нацыі не адцураюся, не адракуся.

2. З якіх жа фарбаў гэта мова, што маці ў спадчыну дала.

3. Не саромейся, беларус, гаманіць па-свойму—на роднай мове бацькоў і дзядоў сваіх.

4. Што ў цябе ёсць, акрамя мовы, з якой складаюцца твае думкі і словы?

5. Ад прадзедаў спакон вякоў нам засталася спадчына…

Праверце сябе. (Слайд 11)

Ацаніце сваю працу баламі.

Экскурсія наша працягваецца.

Чым цікавы гэты экспанат?(Адказы вучняў.)Абвесны,умоўны,загадны.(Слайд 12)

**4.** Сабярыце і запішыце прыказкі. (Слайд13**)**

1 варыянт— прыказкі з дзеясловамі абвеснага ладу.

2 варыянт—прыказкі з дзеясловамі ўмоўнага ладу.

3варыянт—прыказкі з дзеясловамі загаднага ладу.

Сем разоў адмерай, саломкі падсцяліў бы.

Ведаў бы дзе ўпадзеш, адзін адрэж.

Давярай, але стары спосабу шукае.

Малады сілу паказвае, а малаток знойдзецца.

Былі б рукі, а дык у кніжцы знайду.

Дзе розумам не дайду**,** правярай.

Праверце сябе. (Слайд 14)

Пастаўце балы за працу.

Што цікавага мы даведаемся пра гэты экспанат?Трыванні,час,лік,асоба. (Адказы

вучняў.) ( Слайд 15)

**Фізкультхвілінка**

Устаньце, беларусы, усміхніцеся,

Нізка зямлі нашай пакланіцеся.

Усе да сонца падцягніцеся.

Улева, управа, нахіліцеся,

Раз прысядзьце, два прысядзьце

І на месца ціха сядзьце.

**5.** Зараз будзем працаваць з тэкстам. У тэксце сустрэліся словы **таямніцы і** **вуснаў**.

Звернем увагу на іх значэнне. (Слайд16)

Прачытайце тэкст. Вызначце тэму і асноўную думку. Выпішыце дзеясловы з тэксту і вызначце трыванне, час, лік.

Роднае слова

З вуснаў маці яно **ў**вайшло ў наша жыццё. У ціхім журчанні матчыных песень, у

пяшчотных яе ласках мы ўлавілі яго прыгажосць. Як чароўны ключ, яно адкрываенам разнастайныя цуды і таямніцы жыцця. Яно ўводзіць нас у велічны палац навекі. Незвычайнае хараство і зладжанасць чуецца нам у гучанні роднага слова. (Паводле А. Крывіцкага) Праверце сябе. ( Слайд 17)

Пастаўце балы за працу.

Пяройдзем да наступнага экспаната**.** Нам цікава паслухаць як пішацца не (ня),ні

з дзеясловамі**.** ( Адказы вучняў.) (Слайд18)

**6.** Замяніце выразы адным словам, якое будзе з’яўляцца дзеясловам з **не.** (Слайд19)

Быць хворым—

Адчуваць нянавісць да каго-небудзь, чаго-небудзь—

Прымушаць нешта рабіць супраць жадання—

Адчуваць недамаганне, быць не зусім здаровым—

Выклікаць непакой, трывогу, хваляванне—

Правер сябе. (Слайд 20)

Ацаніце сваю працу баламі.

**7. Выкананне тэста.**

Правер сябе ( Слайд 21)

Вось закончылася наша экскурсія**.** Вы добра працавалі, паказалі свае веды пра

часціну мовы дзеяслоў. Я лічу, што адкрыццё залы прайшло ўдала.

**8. Рэфлексія.**

Пра якую часціну мовы мы сёння гаварылі?

Ці ўдалося нам дасягнуць мэт, якія вы ставілі ў пачатку ўрока?

Ці задаволены вы сваёй працай?

Сёння на ўроку гучала наша цудоўная беларуская мова. І мне хацелася, каб ў

сэрцы кожнага з вас заўсёды жыла любоў да роднай мовы. Шануйце і беражыце

яе.

**9. Дамашняе заданне**: практыкаванне 111 (Слайд 22)

**10. Ацэнка ведаў і ўменняў вучняў**.